L-UE se tkompli timmonitorja l-iżviluppi mill-qrib u twieġeb malajr għal kwalunkwe theddida għas-sigurtà marittima, filwaqt li tikkoopera mas-sħab tagħha bħan-NATO. Filwaqt li tibni fuq l-esperjenza tagħha fil-ġlieda kontra l-attivitajiet kriminali tranżnazzjonali fuq il-baħar, bħall-piraterija fil-Punent tal-Oċean Indjan u l-kuntrabandu u t-traffikar fil-Mediterran, l-UE se tkompli bil-ħidma tagħha biex tgħin fiż-żamma ta’ aċċess miftuħ u sikur għall-ibħra internazzjonali. Għal dan il-għan, l-UE ddeċidiet li testendi l-implimentazzjoni tal-Preżenzi Marittimi Koordinati (CMP) fil-Golf tal-Guinea għal sentejn addizzjonali u li tniedi implimentazzjoni ġdida tas-CMP fl-Oċean Indjan tal-Majjistral. L-UE se tikkunsidra wkoll l-applikazzjoni tal-kunċett tas-CMP f’Żoni ta’ Interess Marittimu (MAIs) potenzjali oħrajn. Barra minn hekk, se tkompli tgħin fil-bini tal-kapaċitajiet ta’ pajjiżi terzi biex jimmonitorjaw id-dominju marittimu tagħhom u jiżguraw kapaċitajiet ta’ sigurtà marittima u ta’ infurzar tal-liġi.

3.2 Is-sikurezza fuq il-baħar u l-promozzjoni ta’ kundizzjonijiet tax-xogħol deċenti madwar id-dinja

Is-setturi tas-sajd u tat-tbaħħir huma kkaratterizzati minn kundizzjonijiet tax-xogħol diffiċli, perikolużi u ta’ riskju għoli, li ġew aggravati mill-pandemija tal-COVID-19. L-għadd ta’ fatalitajiet u korrimenti għadu għoli b’mod inaċċettabbli. Il-ħaddiema migranti huma partikolarment vulnerabbli għal kundizzjonijiet prekarji, prattiki abbużivi u trattament mhux ugwali.

Permezz tal-aġenda tagħha dwar il-Governanza Internazzjonali tal-Oċeani u l-Politika Komuni tas-Sajd, l-UE tippromwovi xogħol deċenti fis-sajd f’konformità mal-objettivi tal-Organizzazzjoni Internazzjonali tax-Xogħol (ILO), tal-Organizzazzjoni Marittima Internazzjonali (OMI) u tal-Organizzazzjoni tal-Ikel u l-Agrikoltura tan-NU (FAO) u f’kooperazzjoni ma’ pajjiżi sħab. L-UE se tkompli tippromwovi r-ratifika u l-implimentazzjoni effettiva tal-ħidma tal-ILO fil-Konvenzjoni tas-Sajd Nru 188, u standards internazzjonali rilevanti oħra, b’mod partikolari dawk stabbiliti fil-Konvenzjonijiet tal-ILO. Għal dan il-għan, se tuża l-SFPAs, b’mod partikolari permezz tal-implimentazzjoni ta’ sett koerenti ta’ dispożizzjonijiet dwar il-governanza soċjali, u l-ORĠS, fejn xieraq. Fi djalogi bilaterali u f’fora reġjonali u internazzjonali, l-UE se tindirizza x-xogħol furzat u forom oħra ta’ xogħol li jiksru d-drittijiet tal-bniedem fil-qasam tas-sajd, inkluż meta jiġu identifikati fil-kuntest tal-ġlieda kontra s-sajd (IUU). Il-Komunikazzjoni dwar ix-xogħol deċenti madwar id-dinja ssaħħaħ l-istrateġija tal-UE dwar il-promozzjoni tax-xogħol deċenti fil-livell globali, filwaqt li tidentifika strumenti ewlenin permezz tal-politiki tal-UE.

L-UE u l-Istati Membri tagħha huma wkoll fuq quddiem nett fit-titjib tal-leġiżlazzjoni dwar is-sikurezza marittima u fil-promozzjoni ta’ standards ta’ kwalità għolja fil-livell globali fl-OMI u fil-livell tal-UE wkoll. L-għan huwa li jiġi eliminat it-tbaħħir substandard, tiżdied il-protezzjoni tal-passiġġieri u tal-ekwipaġġi, jitnaqqas ir-riskju ta’ tniġġis ambjentali, operazzjonali jew aċċidentali (eż. tixrid ta’ żejt, telf ta’ kontejners), u jiġi żgurat li l-operaturi li jsegwu prattiki tajbin ma jkunux fi żvantaġġ kummerċjali meta mqabbla ma’ dawk li jkunu lesti li jieħdu shortcuts fis-sikurezza tal-bastimenti. Il-Kummissjoni u l-Istati Membri jistgħu jibbażaw fuq l-assistenza teknika u xjentifika tal-Aġenzija Ewropea għas-Sigurtà Marittima.

Is-sikurezza u s-sigurtà tas-sistema tat-trasport huma ta’ importanza kbira, u l-UE tibqa’ mexxejja dinjija f’dan ir-rigward. Il-leġiżlazzjoni tal-UE dwar ir-responsabbiltajiet tal-Istati tal-bandiera, il-kontroll mill-Istat tal-Port u l-investigazzjoni tal-aċċidenti tikkontribwixxi għal trasport marittimu sikur, sigur u effiċjenti. L-isforzi kontinwi mal-awtoritajiet internazzjonali, nazzjonali u lokali, mal-partijiet ikkonċernati u maċ-ċittadini huma kruċjali.

4. Il-bini tal-għarfien dwar l-oċeani

Ix-xjenza, l-osservazzjoni, il-monitoraġġ u t-tbassir ambjentali tal-oċeani huma vitali għal azzjoni bbażata fuq l-evidenza biex jiġu protetti u ġestiti b’mod sostenibbli l-oċeani. Għad hemm wisq lakuni fl-għarfien tagħna dwar l-oċeani. L-azzjonijiet u s-soluzzjonijiet għall-kriżi tas-saħħa tal-oċeani u l-iżvilupp ta’ ekonomija blu sostenibbli jiddependu fuq il-livell ta’ għarfien, fehim u kapaċità tagħna għall-innovazzjoni.

L-UE hija impenjata favur id-Deċennju tan-NU tax-Xjenza tal-Oċean għall-Iżvilupp Sostenibbli 2021-2030. Il-politika Ewropea dwar ir-Riċerka u l-Innovazzjoni tikkontribwixxi għal, tixpruna u taċċellera l-aġenda trasformattiva tal-Patt Ekoloġiku tal-UE.

Orizzont Ewropa: Programm ta’ finanzjament ewlieni tal-UE għar-riċerka u l-innovazzjoni (2021-2027) •Orizzont Ewropa jipprovdi madwar EUR 350 miljun fis-sena biex jiġu ffinanzjati kwistjonijiet marittimi u tal-baħar. Il-programm jappoġġa l-bini tal-għarfien dwar l-oċeani u jistimula ideat u inizjattivi ġodda biex jiġu indirizzati l-isfidi tal-oċeani. •Orizzont Ewropa jalloka EUR 110 miljun oħra fis-sena lill-Missjoni Ewropea “Nirrestawraw l-Oċean u l-Ilmijiet Tagħna sal-2030” għall-perjodu 2021-2023. L-għan tal-Missjoni huwa li turi soluzzjonijiet prattiċi għat-tindif tal-ilmijiet, għar-restawr ta’ ekosistemi degradati u biex issir it-tranżizzjoni tal-ekonomija blu lejn in-newtralità klimatika.

L-UE hija mudell ta’ prattika tajba fil-kondiviżjoni tad-data dwar il-baħar u tal-osservazzjonijiet dwar l-oċeani. L-obbligu għall-pajjiżi tal-UE li jikkondividu d-data dwar il-baħar u li jikkooperaw fil-livell tal-UE u dak reġjonali biex itejbu l-ġbir u l-monitoraġġ tad-data huwa stabbilit sew fl-MSFD u jista’ jiġi kkomplementat minn inizjattiva ta’ osservazzjoni tal-oċeani biex jiġi strutturat u armonizzat il-ġbir tad-data dwar il-baħar fl-Ewropa. L-informazzjoni u d-data dwar l-istat tal-ibħra tal-Ewropa huma disponibbli fil-WISE Marine Information System for Europe u fuq l-EMODnet. Is-Servizz tal-Baħar ta’ Copernicus jipprovdi data dwar il-baħar b’xejn u miftuħa u monitoraġġ tal-oċeani f’ħin reali, tbassir u, flimkien mas-Servizz Copernicus għat-Tibdil fil-Klima, servizzi ta’ monitoraġġ u ta’ tbassir tal-klima tal-oċeani, kemm għall-baċini tal-baħar tal-UE kif ukoll għall-oċean globali. L-UE hija sieħba b’saħħitha fl-Inizjattiva Future of the Seas & Ocean taħt il-G7 u l-inizjattiva GEO Blue Planet biex tipprovdi informazzjoni dwar l-oċean u l-kosti lill-pubbliku. Id-diġitalizzazzjoni u l-għodod avvanzati jistgħu jottimizzaw u jappoġġaw is-sostenibbiltà tal-operazzjonijiet fuq il-baħar.

Il-programmi ta’ riċerka tal-UE se jappoġġaw il-ġbir ta’ evidenza użata minn korpi xjentifiċi globali, inklużi l-bordijiet xjentifiċi indipendenti, il-Pjattaforma Intergovernattiva tal-Bord dwar it-Tibdil fil-Klima (IPCC) u l-Pjattaforma Intergovernattiva tal-Politika tax-Xjenza dwar il-Bijodiversità u s-servizzi Ekosistemiċi (IPBES) li jipprovdu appoġġ immirat għat-teħid ta’ deċiżjonijiet. Interfaċċa esperta internazzjonali ġdida, jew waħda eżistenti mġedda, mix-xjenza għall-politika u viċi versa, tista’ ġġib valur miżjud, tippromwovi s-saħħa u s-sostenibbiltà tal-oċeani, tevalwa l-għarfien u tappoġġa t-tfassil tal-politika.

L-UE qed tieħu azzjoni biex tippromwovi l-litteriżmu fl-oċeani u se tkompli tappoġġa l-azzjonijiet ta’ involviment taċ-ċittadini biex tappoġġa l-bidliet fil-perċezzjoni, fil-valuri, fl-attitudnijiet, u fl-imġiba personali li jippromwovu prattiki sostenibbli. L-UE bdiet ukoll kollaborazzjoni mal-Kummissjoni Oċeanografika Intergovernattiva tal-UNESCO biex ittejjeb il-ħidma fuq il-litteriżmu fl-oċeani.

Id-diplomazija xjentifika ssaħħaħ il-fehim reċiproku u l-viżjonijiet u l-azzjoni kondiviżi. L-UE tilħaq lill-pajjiżi u lill-organizzazzjonijiet mhux tal-UE bis-sħubijiet ta’ riċerka, bil-proġetti u bil-finanzjament tagħha taħt Orizzont Ewropa u l-istrument Ewropa Globali. L-organizzazzjonijiet tal-ibħra reġjonali huma xprunaturi importanti tal-għarfien reġjonali dwar il-baħar u l-fehim reċiproku dwar l-istat tal-ambjent tal-baħar.